# Άρης Γρηγοριάδης

### Από τη Βικιπαίδεια, την ελεύθερη εγκυκλοπαίδεια

Ο Άρης Γρηγοριάδης γεννήθηκε στις 6 Δεκεμβρίου του 1985. Είναι πρωταθλητής της κολύμβησης, μέλος της Ολυμπιακής ομάδας (2004), πρωταθλητής κόσμου (2005) και κατάγεται από τη Θεσσαλονίκη.

Άρχισε το κολύμπι στα έξι του χρόνια, και η πρώτη του επιτυχία ήταν σε ηλικία οκτώ ετών στην Κατερίνη, στα "Λιλιπούτεια". Στα 100μ. ελεύθερο στους Ολυμπιακούς Αγώνες στην Αθήνα αποκλείστηκε, στα 100μ. ύπτιο πάλι αποκλείστηκε καθώς ήταν 17ος και στα 4x100 ελεύθερο ήταν 14ος και αποκλείστηκε. Στο διεθνές μίτινγκ «Αλεξάνδρεια» (2004) πέτυχε πανελλήνιο ρεκόρ στα 100μ. ελεύθερο με χρόνο 49.38.

Στο χειμερινό πρωτάθλημα του 2005, σημείωσε και νέες επιτυχίες, επιτυγχάνοντας ένα ακόμα πανελλήνιο ρεκόρ. Ο αθλητής του Άρη Θεσσαλονίκης, στον τελικό των 100μ ελεύθερο, κατέρριψε το προηγούμενο ρεκόρ που άνηκε στον ίδιο από τους Ολυμπιακούς Αγώνες της Αθήνας (50.15, 2004) και κατέβασε το χρόνο κάτω από τα πενήντα δευτερόλεπτα (49.51).

Το 2005, διακρίθηκε και στους Μεσογειακούς Αγώνες στην Αλμερία της Ισπανίας, κατακτώντας ένα χρυσό μετάλλιο (24 Ιουνίου 2005) με επίδοση 25 δεύτερα 62 εκατοστά στα 50 μ. ύπτιο, χάλκινο στη σκυταλοδρομία 4Χ100μ. ελεύθερο στο ομαδικό των ανδρών (25 Ιουνίου 2005).

Ο Γρηγοριάδης κατέκτησε το τρίτο χρυσό μετάλλιο για τα ελληνικά χρώματα και δεύτερο προσωπικό, αφού μετά τα 50 μέτρα ύπτιο, πρώτευσε και στα 100μ. του ίδιου στιλ, με επίδοση 55 δεύτερα 75 εκατοστά, στις 27 Ιουνίου 2005.

Στο Παγκόσμιο Πρωτάθλημα υγρού στίβου, στο Μόντρεαλ, ο Γρηγοριάδης κατέκτησε χρυσό μετάλλιο στα 50μ. ύπτιο, στις 31 Ιουλίου 2005 με νέο πανελλήνιο ρεκόρ (24.95).

Ο παγκόσμιος πρωταθλητής των 50 μ. υπτίως σε 50άρα πισίνα πέτυχε ρεκόρ και όριο στα 50 μ. υπτίως με 24.78 και στα 100 μ. υπτίως με 53.36, στο μίτινγκ «Αλεξάνδρεια», το Νοέμβριο του 2005. O Γρηγοριάδης αναδείχθηκε κορυφαίος αθλητής του 2005, στην ψηφοφορία του ΠΣΑΤ.

Επίσης, πρώτευσε στον τελικό των 100μ. ύπτιο, στην πρεμιέρα του πρώτου από τα τρία μίτινγκ κολύμβησης «Mare Nostrum», στο Μονακό, τον Ιούνιο του 2006, με επίδοση 55.63.

Την 1η Αυγούστου του 2006 κατέκτησε χάλκινο μετάλλιο, στο Ευρωπαϊκό Πρωτάθλημα Υγρού Στίβου της Βουδαπέστης τερματίζοντας τρίτος στον τελικό των 100μ. ύπτιο, πετυχαίνοντας ταυτόχρονα νέο πανελλήνιο ρεκόρ με χρόνο 54.34. Ένα ακόμα μετάλλιο (αυτή τη φορά ασημένιο) κατέκτησε στην ίδια διοργάνωση στις 3 Αυγούστου 2006. Ήταν δεύτερος στον τελικό των 50μ ύπτιο με χρόνο 25.14.

Ανακτήθηκε από "http://el.wikipedia.org../../../%CE%AC/%CF%81/%CE%B7/%CE%86%CF%81%CE%B7%CF%82_%CE%93%CF%81%CE%B7%CE%B3%CE%BF%CF%81%CE%B9%CE%AC%CE%B4%CE%B7%CF%82_5855.html"

Κατηγορίες: Έλληνες αθλητές της κολύμβησης | Γεννήσεις το 1985

##### Views

- Άρθρο
- Συζήτηση
- Τελευταία έκδοση

##### Αναζήτηση